b'\n_START_ARTICLE_\nBeglerbeg\n_START_PARAGRAPH_\nBeglerbeg (tur\xc5\xa1ko: beylerbeyi, beg begov, gospod gospodov ali komandant komandantov) je bil najvi\xc5\xa1ji naslov v hierarhiji provincijalnih uradnikov Otomanskega cesarstva, nekak\xc5\xa1en\xc2\xa0\xc2\xbbgeneralni guverner\xc2\xab, po polo\xc5\xbeaju takoj za velikim vezirjem. Imel je ve\xc4\x8dja pooblastila kot obi\xc4\x8dajni guvernerji (valiji) in je bil po polo\xc5\xbeaju primerljiv s pa\xc5\xa1o z dvema ali tremi repi v otomanski armadi._NEWLINE_Beglerbeg je bil prvotno najvi\xc5\xa1ji \xc4\x8din v otomanski vojski, vrhovni komandant sultanove armade. Kasneje so do upravnih reform v 19. stoletju naslov nosili voja\xc5\xa1ki in civilni generalni guvernerji provinc, se pravi ejaletov in vilajetov Otomanskega cesarstva. Ozemlje pod beglerbegovo oblastjo se je imenovalo beglerbegluk._NEWLINE_Otomansko cesarstvo je bilo na za\xc4\x8detku razdeljeno na dva beglerbegluka. V \xc4\x8dasu vladanja sultana Murata I. (1362-1389) so Turki po prodoru v Evropo na Balkanskem polotoku ustanovili beglerbegluk Rumelija, med vladanjem sultana Bajazida I. (1389-1402) pa \xc5\xa1e beglerbegluk Anatolija. S \xc5\xa1irjenjem dr\xc5\xbeave je \xc5\xa1tevilo beglerbeglukov stalno nara\xc5\xa1\xc4\x8dalo: leta 1600 jih je bilo 22, konec 17. stoletja pa \xc5\xbee ve\xc4\x8d kot 40._NEWLINE_Beglerbege je imenovala in odstavljala centralna oblast. Imel je namestnika, ki se je imenoval \xc4\x8dehaja, in nekaj pomo\xc4\x8dnikov: vrhovnega sodnika (munla), kanclerja (reis-efendi) in \xc5\xa1efa financ (defterdar). Poveljeval je vojski iz svoje province, predvsem spahijam, in v mirnem in vojnem \xc4\x8dasu vzdr\xc5\xbeeval kontingent vojakov. Poleg tega je na svojem ozemlju lahko imenoval in razre\xc5\xa1eval uradnike in z dekretom (berat) podeljeval in odvzemal manj\xc5\xa1a fevdalna posestva (timar)._NEWLINE_Po reformah sultana Mahmuda II. so beglerbegluke preimenovali v vilajete, beglerbege pa v valije. Naslov beglerbeg je izginil leta 1922, ko je bila progla\xc5\xa1ena tur\xc5\xa1ka republika.\n_START_SECTION_\nDruga raba naslova\n_START_PARAGRAPH_\nBeylerbey se imenuje tudi predmestje Istambula ob obali Bosporja, kjer stoji znana pala\xc4\x8da Beylerbeyi. Predmestje je znano po dobrih restavracijah z morsko hrano, hotelih in sla\xc5\xa1\xc4\x8di\xc4\x8darnah s tradicionalnimi tur\xc5\xa1kimi sla\xc5\xa1\xc4\x8dicami.'